Ir-Regolament tal-Kummissjoni (KEE) Nru 2080/91
tas− 16 ta' Lulju 1991
li tibdel il-kodiċi stabbiliti fuq il-bażi tan-nomenklatura tat-Tariffa Komuni Doganali fis-seħħ fil-31 ta' Diċembru 1987 b'dawk stabbiliti fuq il-bażi tan-nomenklatura magħquda f'ċerti Regolamenti li jikkonċernaw il-klassifikazzjoni ta' oġġetti
IL-KUMMISSJONI TAL-KOMUNITAJIET EWROPEJ,
Wara li kunsidrat it-Trattat li jistabbilixxi l-Komunità Ekonomika Ewropea,
Wara li kunsidrat ir-Regolament tal-Kunsill (KEE) Nru 2658/91 tat-23 ta' Lulju 1987 dwar in-nomenklatura tat-tariffi u tal-istatistika u dwar it-Tariffa Komuni Doganali [1], kif l-aħħar emendat bir-Regolament (KEE) Nru 1056/91 [2], u partikolarment l-Artikolu 15 tiegħu,
Billi r-Regolament tal-Kunsill (KEE) Nru 950/68 tat− 28 ta' Ġunju 1968 dwar it-Tariffa Komuni Doganali [3] irrevokat bir-Regolament (KEE) Nru 2658/87, stabbilixxa n-nomenklatura tat-Tariffa Komuni Doganali fuq il-bażi tal-Konvenzjoni tal-15 ta' Diċembru 1950 dwar in-nomenklatura għall-klassifikazzjoni ta' l-oġġetti fit-tariffi doganali;
Billi l-Kummissjoni adottat numru ta' Regolamenti li jikkonċernaw il-klassifikazzjoni ta' l-oġġetti fin-nomenklatura tat-Tariffa Komuni Doganali fuq il-bażi tar-Regolament (KEE) Nru 97/69 tal-Kunsill tas-16 ta' Jannar 1969 dwar il-miżuri li għandhom jittieħdu għall-applikazzjoni uniformi tan-nomenklatura tat-Tariffa Komuni Doganali [4], revokat bir-Regolament (KEE) Nru 2658/87;
Billi r-Regolament (KEE) Nru 2658/87 jistabbilixxi nomenklatura ta' l-oġġetti imsejħa n-nomenklatura magħquda, li simultanjament tilħaq il-ħtiġiet tat-Tariffa Komuni Doganali u ta‘ istatistika tal-kummerċ estern tal-Komunità, u hija bażata fuq il-Konvenzjoni Internazzjonali tas-Sistema tad-Deskrizzjoni u l-Kodifika tal-Komodità Armonizzata, li tibdel il-Konvenzjoni tal-25 ta' Diċembru 1950;
Billi l-Artikolu 15(1) tar-Regolament (KEE) Nru 2658/87 jistabbilixxi li l-kodiċi u d-deskrizzjonijiet ta' l-oġġetti stabbiliti fuq il-bażi tan-nomenklatura magħquda għandhom jieħdu post dawk stabbiliti fuq il-bażi tan-nomenklatura tat-Tariffa Komuni Doganali fis-seħħ fil-31 ta' Diċembru 1987;
Billi dawk ir-Regolamenti li għadhom ta' importanza prattika u dawk li t-transposizzjoni tagħhom ma tkun tinvolvi l-ebda tibdil ta' sustanza għandhom ikunu emendati kif xieraq u b'tali mod li jikkomplementaw is-sensiela inizjali tar-Regolamenti li ġew adottati bir-Regolament tal-Kummissjoni (KEE) Nru 646.89 [5] u r-Regolament (KEE) Nru 2723/90 [6],
ADOTTAT DAN IR-REGOLAMENT:
Artikolu 1
Fir-Regolamenti elenkati fil-kolonna 1 ta' l-Anness, li jirreferu għall-oġġetti deskritti fil-kolonna 2, il-kodiċi bbażata fuq in-nomenklatura tat-Tariffa Komuni Doganali fil-kolonna 3 għandhom ikunu mibdula bil-kodiċi ibbażati fuq in-nomenklatura magħquda elenkati fil-kolonna 4.
Artikolu 2
Dan ir-Regolament għandu jidħol fis-seħħ fil-jum tal-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, fis-16 ta' Lulju 1991.